Diari Oficial de la Generalitat Valenciana


Sumari del DOGV 9940, del 19-09-2024 (2024/8971)

RESOLUCIÓ de 19 de juliol de 2024, de la Direcció General d’Urbanisme, Paisatge i Avaluació Ambiental, per la qual s’ordena la publicació de l’informe ambiental i territorial estratègic de la modificació puntual número 6 d’ordenació detallada del Pla parcial sector 2 dels Poblets, en el terme municipal dels Poblets. Expedient 042/5353-AID.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9940

Data del DOGV
:   19-09-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/8971

CVE
:   IMHW-I-1913-6589

Data del document
:   19-07-2024

Organisme emissor
:   Conselleria de Medi Ambient, Infraestructures i Territori

Tipus de document
:   Resolució

D’acord amb l’article 53.7 del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge, el qual establix la publicació, en el *Diari Oficial de la Generalitat Valenciana*, de l’informe ambiental i territorial estratègic,

RESOLC

Publicar en el *Diari Oficial de la Generalitat Valenciana*  l’informe ambiental i territorial estratègic corresponent a l’expedient042/4977-IAK, els Poblets (Alacant).

«Informe ambiental i territorial estratègic

Tràmit : Modificació puntual número 6 d’ordenació detallada del Pla parcial sector 2 dels Poblets

Promotor: Ajuntament dels Poblets

Autoritat substantiva: Ajuntament dels Poblets

Localització: terme municipal dels Poblets

Expedient: 042 - 2021 - EAE

La Comissió d’Avaluació Ambiental, en la sessió del 19 de maig de 2022, va adoptar el següent acord:

En data 7 de maig de 2021 ha tingut entrada en el Servei d’Avaluació Ambiental Estratègica una sol·licitud d’inici de l’avaluació ambiental i territorial estratègica de la modificació puntual número 6 de l’ordenació detallada del pla parcial sector 2 del municipi dels Poblets.

A) Documentació presentada

Els documents que comprén el pla parcial presentat són:

–  Document inicial estratègic.

– Esborrany de la modificació puntual número 6 del sector 2.

– Acords dels plens de març i maig/20 i Resolució de l’Alcaldia.

B) Planejament vigent

El municipi dels Poblets compta amb normes subsidiàries del tipus b, aprovades definitivament per acord de la Comissió Territorial d’Urbanisme d’Alacant el 10 d’agost de 1989.

No consta que dispose d’avaluació ambiental prèvia aprovada.

El pla vigent classifica un extens sòl urbà dividit en subzones, entre les quals destaquen les dels nuclis històrics on s’emplaça i desenvolupa la població amb ús de vivenda permanent, i fins a quasi 1.000.000 m² de sòl urbà de 2a residència i altres 1.000.000 m² en 8 plans parcials d’ús residencial.

La resta es classifica com a sòl no urbanitzable. Hi trobem tot el sòl desenvolupat, però la urbanització pendent, així com alguns trams del sistema viari.

El pla parcial sector 2 es va aprovar per la Comissió Territorial d’Urbanisme d’Alacant el 4 de juny de 1987 en desenvolupament de les normes subsidiàries vigents en aquell moment aprovades l’octubre de 1985.

El sector 2 es troba en el centre del terme municipal, i confronta amb la carretera CV-723.

Compta amb una superfície de 253.325 m² i un índex d’edificabilitat de 0,25 m²t/m²s.

Està parcialment urbanitzat i edificat.

Segons s’indica en la pàgina 32 de l’esborrany del pla, el sòl de les finques compreses en l’àmbit territorial d’este pla parcial, està classificat com a sòl urbanitzable en curs d’execució, per estar comprés dins del sector 2 segons les normes subsidiàries dels Poblets.

L’ús global fixat en este sector, i, per tant, d’obligat compliment en l’àmbit territorial d’este pla parcial, és el de residencial unifamiliar, amb un aprofitament que queda fixat en 0,25 m²t/m²s, amb un nombre màxim de 18 vivendes per Ha.

Els altres usos permesos són:

– Garatge-aparcament - Hostaler. - Comercial. - Oficines. - Espectacles. - Sales de reunió. - Religiós. - Cultural. - Esportiu. - Sanitari.

El seu règim general serà el que s’establix en el títol IV de les normes subsidiàries.

C) Descripció, objecte i justificació

El municipi dels Poblets està situat a la província d’Alacant, a la comarca de la Marina Alta.

Té un terme municipal de 367,1681 ha amb un front costaner de 918 metres i a només 13 metres sobre el nivell del mar. Està flanquejat pel riu Girona.

Té 2.714 habitants (2020). Disposa de tres nuclis tradicionals: Setla, Mirarrosa i Miraflor, i d’un fort nucli residencial de 2a residència.

El seu terme municipal limita amb els municipis de Dénia i el Verger.

Respecte a les vies d’accés i mobilitat interna, la població dels Poblets té la seua comunicació a través de les carreteres CV-723 al sud, al voltant del nucli urbà o nuclis històrics de la població, i CV-730 o carretera de les Marines al nord en el litoral, que actualment constituïxen eixos artificials vertebradors del territori juntament amb dos vies més de comunicació, transversals, el camí Guadiana i el camí Marjaletes.

La modificació que es planteja s’emmarca segons la memòria elaborada, dins de les determinacions de l’ordenació detallada:

– D’una banda, la condició relativa a la xarxa secundària de dotacions públiques,

– La fixació d’alineacions i rasants,

– Les ordenances municipals de policia de l’edificació,

– La delimitació d’unitats d’execució,

L’anterior, de conformitat amb el que es disposa en l’article 35.1.b) g) i, i)

punt 3 de la LOTUP.

En conjunt, no existix increment ni reducció de superfície de les dotacions públiques, ja que 2,22 m² de més no és cap alteració que pot ser considerada com a tal.

Es produïx una reducció de zones verdes de 700 m², però amb increment d’equipament de 700 m².

Les dos zones verdes situades al carrer 29 (al sud de l’àmbit) veuen reduïda la seua superfície, en passar de 3.189,62 m² a 2.265,80 m².

S’incrementa la superfície d’equipaments, que passa de 9.389,79 m² a 10.027,887 m². I això a fi d’aconseguir que la superfície d’equipaments siga la necessària per a satisfer les necessitats municipals.

També es modifiquen les ordenances del pla parcial a fi d’adaptar-les a la legislació vigent.

Respecte a la modificació de les ordenances, no incrementa edificabilitat, no incrementa ocupació, no incrementa altura, així com tampoc modifica reculades.

A més, es delimiten 4 unitats d’execució per al seu desenvolupament mitjançant actuacions integrades, en aquelles àrees en les quals es troben pendents els deures de cessió, equidistribució i urbanització.

Les 4 unitats amb la seua corresponent superfície són:

US2-1: 27.177,76 m², amb una superfície de sòl dotacional de 10.075,24 m².

US2-2: 20.923,05 m², amb una superfície de sòl dotacional de 8.360,13 m².

US2-3: 19.423,47 m², amb una superfície de sòl dotacional de 7.975,12 m².

US2-4: 13.949,76 m², amb una superfície de sòl dotacional de 1,781,58 m².

![](https://dogv.gva.es/publicaciones/imagesSF/2024/9/5/1206875/22_1726141923525_1233829736005114057_imagen.png)

El promotor indica que no hi ha alternatives, perquè s’ha delimitat exclusivament el que hi havia pendent.

Correspon, en conseqüència, a l’Ajuntament dels Poblets la competència per a l’aprovació de la present modificació pel que es disposa en l’article 44.5 i 57.1. d) de la LOTUP, en afectar l’ordenació detallada. D’acord amb el que es disposa pel Servei Territorial d’Urbanisme d’Alacant d’11.06.2021, l’òrgan ambiental i territorial en el procediment és l’autonòmic, per tractar-se d’una ordenació detallada del sòl urbanitzable en desenvolupament d’un planejament no avaluat ambientalment (article 48.c LOTUP).

*Imatge de l’ordenació detallada vigent segons pla d’informació número 2.*

*En colors verds i clars, les zones verdes, de jardins i jocs. En tons rosa, el sòl residencial.*

![](https://dogv.gva.es/publicaciones/imagesSF/2024/9/5/1206875/23_1726141923530_5806860043302980395_imagen.png)

*Fotografia aèria aproximada del sector 2 en l’actualitat (font ICV)*

![](https://dogv.gva.es/publicaciones/imagesSF/2024/9/5/1206875/24_1726141923533_2755048284688275801_imagen.png)

D) Document inicial estratègic

El document inicial estratègic presentat considera que s’ajusta al contingut de l’article 52.1 i 52.2 i es disposa d’elements de juí suficients per a l’emissió del present pronunciament ambiental.

Després d’una exposició molt sintètica del diagnòstic ambiental i territorial, conclou que no és possible una altra alternativa al document presentat i, per tant, s’admet pel seu impacte baix i integració.

E) Consultes fetes

Després de notificar l’obertura de l’expedient a l’ajuntament promotor, i d’acord amb l’article 53 del TRLOTUP, l’òrgan ambiental ha sotmés a consulta la documentació aportada a les administracions afectades següents:

|  |  |  |
| --- | --- | --- |
| *Consulta* | *Informe* | *Administració pública consultada* |
| - | 11.06.2021 | Servei Territorial d’Urbanisme d’Alacant |
| 01.09.2021 | 10.05.2022  17.04.2022 | DG Política Territorial i Paisatge:  - Planificació territorial  - Servei d’Infraestructura Verda i Paisatge  - Gestió territorial PATRICOVA |
| 01.09.2021 | - | DG Obres Públiques, Transport i Mobilitat Sostenible  Servei de Mobilitat Urbana |

  

Nota: Els informes rebuts es poden consultar en la pàgina web

<https://mediambient.gva.es/va/web/evaluacion-ambiental/seguiment-d-expedients-d-avaluacio-ambiental>  una vegada s’emeta este IATE.

F) Identificació dels possibles efectes sobre el medi ambient

De les consultes efectuades a les administracions públiques afectades a les quals es referix el TRLOTUP, n’indiquem els aspectes següents.

– Urbanisme

La modificació afecta l’ordenació detallada definida en l’article 35 de la LOTUP. Per tant, la competència per a l’aprovació definitiva correspon a l’Ajuntament, tal com determina l’article 44.5 de la mateixa llei.

L’òrgan ambiental i territorial en el present procediment és l’autonòmic, atés que es tracta d’una modificació que afecta l’ordenació detallada del sòl urbanitzable en desenvolupament d’un planejament no avaluat ambientalment, tal com determina l’article 48.c) de la LOTUP.

L’11 de juny de 2021, el Servei Territorial d’Urbanisme d’Alacant emet informe en el qual es consideren necessaris aclariments i justificacions oportunes en l’àmbit de la gestió urbanística:

Considera necessari indicar el següent, per a la seua consideració en el document que se sotmeta a participació pública i consultes:

• Quant a les modificacions relatives a les dotacions, hauran d’identificar-se amb claredat els àmbits afectats, i justificar suficientment els fins que es pretenen aconseguir amb la proposta i la millora que suposa respecte a l’ordenació vigent.

• Respecte a les modificacions de les normes urbanístiques, hauran d’expressar-se amb claredat i de manera detallada els canvis que s’hi introduïxen.

• Respecte a la delimitació de les unitats d’execució, haurà de justificar-se la situació diferent d’estos àmbits respecte a la resta que puguen motivar la necessitat del seu desenvolupament mitjançant una actuació integrada.

– Infraestructura verda i paisatge.

Este servici conclou que les modificacions proposades mantenen l’ordenació, la morfologia i la trama urbana de l’àmbit, requalifiquen determinades parcel·les a usos ja permesos o fins i tot ja implantats sense modificar la morfologia urbana, i, segons s’indica, mantenen els paràmetres bàsics d’edificabilitat, ocupació i altures i les tipologies definitòries de cada illa. Per això, pel que fa a les competències en matèria de paisatge d’este servici, cal emetre informe favorable en relació amb la modificació puntual número 6 del sector 2 que es tramita.

Pel que fa a la infraestructura verda del sòl que constituïx l’àmbit de la modificació, i d’acord amb el que s’establix en els articles 4, 5, 23 i 35 del TRLOTUP, esta infraestructura queda constituïda, a escales municipal i local, pels següents elements identificats en el pla d’ordenació número 1: les zones verdes (amb independència del seu caràcter de dotació de la xarxa secundària), i els vials de xarxa primària, els vials per als vianants i aquells en els quals es proposa un traçat de carril bici. Tots els espais públics i viaris de la infraestructura verda han de ser inclosos en esta amb la totalitat de la seua secció, i, en el cas de les zones verdes, amb el viari que permeta la interconnexió entre els diferents elements, de manera que es garantisca la continuïtat i funcionalitat d’esta. Esta infraestructura verda quedarà integrada en el planejament municipal dels Poblets amb l’aprovació de la modificació puntual que es tramita, conforme als articles 4.3 i 5.3 del TRLOTUP.

– PATRICOVA i PATIVEL

Respecte a l’àmbit d’estudi de la modificació plantejada, es determina risc d’inundació d’acord amb la cartografia analitzada. No obstant això, vist el caràcter de les modificacions, no alteren de manera rellevant el planejament estructural vigent i els usos ja consolidats en el nucli urbà, i en tractar-se d’un municipi amb un risc d’inundació elevat, es considera que l’actuació no incrementa el risc d’inundació, ni té cap altra afecció territorial. En este cas, aplicarà l’article 20 de la Normativa del PATRICOVA, que determina que els ajuntaments, en este cas, hauran de verificar la incidència en matèria de risc d’inundació i imposar, quan corresponga, condicions d’adequació a les edificacions, prenent com a referència les establides en l’annex 1 d’esta normativa.

Per tot el que s’ha exposat, la modificació puntual número 6 del pla parcial del sector 2 en el terme municipal dels Poblets es troba afectada per risc d’inundació; no obstant això, es considera compatible amb el compliment de les consideracions finals.

Conclou considerant que l’actuació no incrementa el risc d’inundació, ni té cap altra afecció territorial.

G) Consideracions jurídiques

L’avaluació ambiental estratègica és l’instrument de prevenció que establix la Directiva 2001/42/CE, del Parlament Europeu i del Consell, de 27 de juny, per a integrar els aspectes ambientals en la presa de decisions de plans i programes públics. Esta directiva s’incorpora al dret intern espanyol mitjançant la Llei 21/2013, de 9 de desembre, d’avaluació ambiental, i al dret autonòmic mitjançant el Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge.

El Reial decret legislatiu 7/2015, de 30 d’octubre, pel qual s’aprova el text refós de la Llei de sòl i rehabilitació urbana, establix en l’article 22 que els instruments d’ordenació territorial i urbanística estan sotmesos a avaluació ambiental, d’acord amb el que preveu la legislació d’avaluació ambiental.

H) Valoració ambiental d’acord amb els criteris de l’annex VIII de la LOTUP

Tal com establix l’article 46 del TRLOTUP, l’òrgan ambiental haurà de determinar si un pla o la seua modificació ha de ser objecte d’una avaluació ambiental i territorial si es determina l’existència d’efectes significatius sobre el medi ambient, tenint en compte els criteris que establix en l’annex VIII, si és el cas, amb una consulta prèvia amb les administracions públiques afectades, i amb les consideracions a què es referix l’article 53 del TRLOTUP.

1. Per les característiques dels plans i dels programes:

L’àmbit de la modificació es troba afectat per risc d’inundació, però, vist el caràcter de les modificacions, que no alteren el planejament estructural vigent ni els usos ja consolidats en el nucli urbà, i considerant que ens trobem en un municipi d’elevat risc d’inundació, es considera que l’actuació no incrementa el risc d’inundació ni té cap altra afecció territorial.

No hi ha afecció a Xarxa Natura 2000 ni a espais naturals protegits.

Tampoc hi ha afeccions a la xarxa de vies pecuàries, ni a terreny forestal.

Es pretén una ordenació detallada del pla parcial, per la qual cosa no afecta el model territorial vigent.

2. Per les característiques dels efectes i de l’àrea probablement afectada:

L’àrea afectada es troba sobre sòl urbanitzable pendent de desenvolupament, per la qual cosa l’entorn es troba en un grau elevat d’antropització i, per tant, faltat de formacions naturals d’interés.

A causa de l’objecte del pla parcial, no es preveu un increment del consum de recurs hídric ni de sòl nou, ni al patrimoni cultural.

Després del que s’ha indicat en els apartats anteriors i de conformitat amb l’article 46.3 de la TRLOTUP, considerem el pla parcial presentat com una modificació menor del planejament urbanístic dels Poblets, raó per la qual adoptem la proposta d’acord expressada en l’apartat següent.

I) Proposta d’acord

En relació amb el pla especial proposat, atenent l’anàlisi i la valoració realitzades, consultada la cartografia temàtica de la Conselleria, els antecedents existents i tenint en compte els informes de les administracions públiques afectades, es resol:

Emetre informe ambiental i territorial favorable en el procediment simplificat d’avaluació ambiental i territorial estratègica de la modificació puntual número 6 d’ordenació detallada del pla parcial sector 2 dels Poblets, d’acord amb els criteris de l’annex VIII de la TRLOTUP, per no tindre efectes significatius sobre el medi ambient; per tant, correspon continuar la tramitació conforme a la seua normativa sectorial, sempre que s’ajuste al que es descriu en la documentació presentada, així com al que s’establix en la legislació vigent i els informes emesos, respecte als quals es tindrà en compte les consideracions següents:

1. Caldrà ajustar-se a les indicacions de l’informe del Servei Territorial d’Urbanisme d’Alacant d’11 de juny de 2021.

2. Correspon a l’Ajuntament verificar la incidència en matèria de risc d’inundació i imposar, quan corresponga, les condicions d’adequació a les edificacions, prenent com a referència les establides en l’annex I de la normativa de PATRICOVA.

Segons establix l’article 51.7 de la LOTUP (llei vigent en el moment de la sol·licitud), l’informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el *Diari Oficial de la Generalitat Valenciana*, no s’ha procedit a l’aprovació del pla en el termini màxim de quatre anys des de la seua publicació. En este cas, el promotor haurà d’iniciar novament el procediment d’avaluació ambiental i territorial estratègica simplificada de la modificació.

Òrgan competent

La Comissió d’Avaluació Ambiental és l’òrgan competent per a emetre l’informe ambiental i territorial estratègic a què es referix l’article 53.2.b del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge, d’acord amb el que disposa l’article 3.2 del Decret 230/2015, de 4 de desembre, del Consell, pel qual s’aprova el Reglament de l’òrgan ambiental de la Generalitat als efectes d’avaluació ambiental estratègica (plans i programes).

En vista de tot el que s’ha dit anteriorment, la Comissió d’Avaluació Ambiental acorda: Emetre informe ambiental i territorial estratègic favorable en el procediment simplificat d’avaluació ambiental i territorial estratègica de la modificació puntual número 6 d’ordenació detallada del pla parcial sector 2 dels Poblets, per considerar que no té efectes significatius en el medi ambient, amb el compliment de les determinacions que s’inclouen en l’esmentat informe.

Notificar als interessats que, contra esta resolució, per no ser un acte definitiu en via administrativa, no és possible interposar cap recurs, fet que no és inconvenient perquè es puguen utilitzar els mitjans de defensa que es consideren pertinents en el seu dret.

Fet que vos notifique perquè en tingueu coneixement i als efectes oportuns.

Fet que se certifica amb anterioritat a l’aprovació de l’acta corresponent i a reserva dels termes precisos que se’n deriven, tal com ho autoritza l’article 18.2 de la Llei 40/2015, d’1 d’octubre, de règim jurídic del sector públic.»

  

València, 19 de juliol de 2024

Miguel Ángel Ivorra Devesa

Director general d'Urbanisme, Paisatge i Avaluació Ambiental